חובבי המשחקים שביניכם, וכנראה גם אלו שלא, ודאי מזהים את שמה של חברת Gearbox – מפתחת המשחק Borderlands 2. הכותר זכה להצלחה בשנה שעברה הודות לשילוב המעניין שהציג בין חווית FPS (ר"ת First Person Shooter, יריות בגוף ראשון) בסגנון Far Cry ודומיו ובין עולם מצויר ודמיוני ברובו. במשחק החדש, Battleborn, משמרת החברה את הסגנון המצויר ומציגה חוויה חדשנית עוד יותר.
עלילת המשחק מתרחשת ביקום דמיוני, כאשר גיבורים רבים מוצאים עצמם נאבקים זה בזה על הכוכב האחרון שנותר ביקום. בעבור מי ששיחק אי-פעם ב-League of Legends או ב-Dota, ייראה המשחק החדש די מוכר. גם ב-Battleborn נאבקות הדמויות זו בזו ברחבי המפה בעוד דמויות קטנות יותר, Minions, נלחמות במטרה להתקדם אל היריב.
בעוד שהדגש ב-League of Legends הוא אך ורק על אסטרטגיה, פה מדובר במשהו אחר לגמרי – השחקן שולט בדמות שלו ממבט ראשון, כמו ב-Shooters ובמשחקי פעולה אחרים. מבחר הדמויות יכול להפוך את המשחק ל-Shooter מצויר המזכיר את Borderlands ואת Team Fortress, או למשחקי פנטזיה כגון Skyrim, World of Warcraft ודומיהם.
השילוב בין סגנונות רבים כל-כך יכול להביא להצלחה אדירה או לכישלון – וזה תלוי באופן בו תפתח החברה את החוויה המשולבת. בינתיים, תוכלו להתרשם מהטריילר.
המשחק צפוי לעלות למדפים לקראת סוף חודש מרץ 2016 עבור כל הפלטפורמות העיקריות בשוק: PC, Xbox One ו-Playstation 4.